钦定古今图书集成/明伦汇编/官常典/第559卷 > 杨恭仁
## 钦定古今图书集成/明伦汇编/官常典/第559卷 > 杨恭仁

按《唐书》本传：“恭仁，隋观王雄子也。仁寿中，累迁甘州
刺史。临事不苛细，徼人安之。文帝谓雄曰：‘匪特朕得
人，乃卿善教子矣’。大业初，转吏部侍郎。杨元感叛，诏
率兵经略，与元感战破陵，败之，遂与屈突通，追获贼。
炀帝召见曰：‘比闻与贼战尤力，向但知卿奉法，而乃
勇决如此，朕用自愧’。苏威曰：‘仁者必有勇，殆谓此邪’？”
时威及宇文述、裴蕴、裴矩参掌选事，皆受赇不法。恭
仁素廉正，故恶之。出为河南道大使，使捕寇贼。至谯
郡，为朱粲所败，奔江都。宇文化及弑逆，署吏部尚书，
为化及守魏县元宝藏执送京师。高祖素知之，授黄
门侍郎，封观国公。寻为凉州总管。恭仁久乘边习，种
落情伪，悉心绥慰，由葱岭以东，皆奉“贡贽，就加纳言。”
突厥颉利率众数万猎其境，恭仁应机设拒，张《疑屯》
虚帜示之，颉利惧而走。瓜州刺史贺拔行威叛，朝廷
未即讨。恭仁募趫荡倍道进，贼不虞其来，遂克二城，
纵所俘还之，众感悦，遂相与缚行威降。召拜吏部尚
书，兼中书令，检校凉州诸军事，迁左卫大将军。武德
末，拜雍州牧、扬州大都督府长史，迁洛州都督。太宗
劳谓曰：“洛阳要重，朕子弟不为少，恐非所任，故以委
公。”恭仁性冲厚，以礼自闲卫，未尝与物忤，时人方汉
石庆。既贵，不以势尚人，故誉望益重。病乞骸骨，诏以
特进归第。卒，赠潭州都督，陪葬昭陵，谥曰孝。子思训
袭爵。